Norsk barnebokinstitutt

Norsk barnebokinstitutt (NBI), er et nasjonalt utdannings- og kunnskapssenter for barne- og ungdomslitteratur i Norge. Instituttet ble stiftet i 1979 og utvikler og formidler forskningsbasert kunnskap om litteratur for barn og unge, tilbyr utdanninger og kurs i barne- og ungdomslitteratur, arrangerer åpne seminarer og har en utstrakt formidlings- og informasjonsvirksomhet. De tilbyr en toårig masterutdanning i skrivekunst og formidling for barn og unge, en toårig forfatterutdanning på bachelornivå og en ettårig videreutdanning på nett for litteraturformidlere. Instituttet jobber også med kunnskapsformidling og forskning innen barne- og ungdomslitteratur.

Instituttets målgrupper er bibliotekarer, lærere, studenter, forskere, forfattere og illustratører og andre formidlere. Det finansieres i hovedsak over statsbudsjettet.

Tilsvarende institusjoner i Sverige og Danmark er Svenska barnboksinstitutet og Center for børns litteratur og medier.

Historikk
Daglig leder i perioden 1985–2008 var Karin Beate Vold. Litteraturviteren Kristin Ørjasæter tiltrådte som ny direktør for instituttet mars 2008, en stilling hun ble i frem til Nisrin Maktabi-Barkouki overtok fra 1. januar 2023. Instituttet flyttet i 2005 til lokaler i Nasjonalbiblioteket i Oslo, og holder nå til i Observatoriegata 1B i Oslo, også kalt "Halvbroren", som er tilbygg på sørsiden av Nasjonalbiblioteket.thumb|Norsk barnebokinstitutt flyttet i 2005 inn i det rehabiliterte Nasjonalbiblioteket i Oslo, og har i dag lokaler i tilbygget "Halvbroren"Norsk barnebokinstitutt ble i 2023 tildelt Mangfoldsprisen, både regionalt og nasjonalt i kategorien for små virksomheter. Prisen deles ut av Integrerings- og mangfoldsdirektoratet (IMDi), og er statens utmerkelse for fremragende bruk av innvandreres kompetanse i arbeidslivet.

Virksomhet og aktiviteter

I 2006 startet Norsk barnebokinstitutt landets første forfatterutdanning i barne- og ungdomslitteratur,Forfatterutdanninga ved NBI som siden 2010 har vært godkjent av det nasjonale kvalitetssikringsorganet NOKUT. Instituttet har i dag tre utdanninger: forfatterutdanningen på bachelornivå, masterutdanningen i skrivekunst og formidling for barn og unge og nettstudiet i samtidslitteratur for barn og unge.

Norsk barnebokinstitutt har lang erfaring med litteraturformidling overfor lærere, førskolelærere, studenter, bibliotekarer, illustratører og andre på fagfeltet. De siste ti årene har NBI drevet et landsomfattende prosjekt i skolen. Målet har vært å gi lærere og skolebibliotekarer både litteraturpedagogisk veiledning og kompetanse i nyere barne- og ungdomslitteratur.

Instituttet arbeider for å styrke forskningen på barnebokfeltet, og samarbeider med høgskoler og universiteter om nasjonale og internasjonale prosjekter og forskningsnettverk. Gjennom Kari Skjønsbergs fond har de siden 2005 delt ut NBI-stipendet til aktuelle forskningsprosjekter innen fagfeltet. Fondet, som forvaltes av Norsk barnebokinstitutt, deler også ut Kari Skjønsberg-prisen.

Norsk barnebokinstitutt hadde det redaksjonelle ansvaret for Årboka Litteratur for barn og unge (utgitt av Samlaget), som i perioden 1998-2010 var barnebokfeltets forum for kritikk, forskning og formidling. I 2010 lanserte de det nordiske fellesprosjektet Barnelitterært forskningstidsskrift (BLFT). Dette er et elektronisk tidsskrift i Open Access, som publiserer forskningsartikler på nordiske språk. Tidsskriftet publiseres i samarbeid med Høgskolen på Vestlandet.

Norsk barnebokinstitutt er sekretariat for Kulturdepartementets priser til barne- og ungdomslitteratur, og arrangerer den årlige prisutdelingen.

Instituttet er en av institusjonene bak Foreningen !les og medlem av organisasjonen Leser søker bok.

Referanser

Eksterne lenker
 Barnebokinstituttets nettsted

Kategori:Norske kulturinstitusjoner
Kategori:Norske stiftelser
Kategori:Norsk barnelitteratur
Kategori:Norske kunstnerorganisasjoner
Kategori:Organisasjoner etablert i 1979